36. schôdza NR SR - 11.deň - A. dopoludnia
Dátum: 2014-07-10
Poslanec: Hlina, Alojz (-)
Druh vystúpenia: Vystúpenie v rozprave

Trošku horšie sa rozbieha po futbale, ale skúsim to, sme mali taký časový posun, k tejto veci bude možno zaujímavé vypočuť si kolegov, ktorí vystúpia po mne. Ja som zvedavý, ako budú oni to odôvodňovať, či prinesú niečo nové alebo prinesú len to, čo sme už viackrát počuli. Viete, to je taká kultúra, uzabávať sa k smrti. Nejdem tu machrovať mojou čínskou angličtinou, ako sa to povie po anglicky. Ale je to tak. Tak sa to nejako volá, uzabávať sa k smrti. Ono sa s tým spája aj to, unakupovať sa k smrti, proste čo to dá, hej. A ono je presne tak nejako tá kultúra teraz nastavená. A výsledkom toho, že vlastne sme sa niekde dopracovali, je aj to, že napríklad boli dovolenky. Už sa to teraz tak neinzeruje. Ale vtedy už každý rozumný človek si povedal, že teda už je to fakt ďaleko, dovolenky na splátky, to tak ma hneď teraz napadá, a potom ideme sa prejsť do Auparku v nedeľu. To normálne bolo, akože ideme sa prejsť do Auparku v nedeľu. No to je na úrovni hedonistického Ríma, hej, že keď už ten Rím padal, že tak vtedy keď už proste takéto nejaké excesy v tej spoločnosti boli a už netrvalo to dlho a to padlo. Ale ja tu nechcem byť nejaký prorok apokalypsy, že kde to smeruje. Je to, triezvo a vecne, naozaj svojím spôsobom zhýralé ísť sa v nedeľu prejsť do hypermarketu. Vravel kolega niečo? (Reakcia z pléna.) Aký mám dať dôkaz? Totiž ja si myslím, že je zhýralé ísť v nedeľu do hypermarketu, preto nechápem, aký chceš dôkaz. Toto je milené. No, prosím vás, ešte od toho je toto parlament, že ja si môžem niečo myslieť a ty si, kolega, môžeš niečo myslieť a kto má väčšinu, to jeho myslenie presadí. No, chvalabohu, ešte na niektoré veci sa tu nesiaha, aj keď pokus to robiť je. Toto ušlo, treba povedať, lebo ľahšie je povoliť ako zakázať. Proste už nechcem povedať, že mlieko je rozliate. Ale to je už teraz naozaj ťažké. Pri tej príležitosti len spomeniem, že ešte aj boľševik mal akú takú úctu k nedeli, hej, však si pamätáme nedele za socializmu. Nechcem povedať, že boľševik ju svätil, ale proste akú takú úctu nedeľa požívala. A táto gorilia ekonomika, alebo neviem, ako ju nazvať, nemá v úcte nič, naozaj. Akonáhle poviete niečo konfesné, niečo, čo by sa zľahka obtrelo o niečo také ako kresťanstvo, nedajbože, no tak naštartujete normálne, ako popicháte ihlou šíky liberálov, ktoré sa tak pre túto chvíľu vedia zjednotiť. A naskáču na vás ako osy. To je také tiež milené. No ale tým nechcem porovnávať to, čo bolo, a to, čo je. Toto je stále určite lepšie. Ale je to taký dôsledok toho, že naozaj toto ušlo. Nechcem byť pesimista, ale vždycky to treba skúsiť, ale to bude ťažké, lebo naozaj vypočujeme si kopu podporných argumentov o slobode neviem čoho, vôli. Len tej pani, ktorá tie topánky, ako ste to tu kolega včera hovorili, sa až tak na tú slobodu moc ľudí nepýtalo. A to je presne to, že kedy koho začína a kedy koho končí sloboda. No, viete, keď niekoho donútite prísť predávať topánky v nedeľu preto, aby sa niekto cítil slobodný, že topánky v nedeľu môže ísť nakupovať, tak niečo v tom hold neštimuje. No ale to už naši slobodomyseľní liberáli nedomysleli. Ale to nevadí. A my sme tu asi skôr pre tých ľudí, ktorí by tu v nedeľu predsa len chceli byť doma. To viete, tých 6 dní úplne stačí. Čo máte kúpiť za 6 dní, siedmy deň to nemusíte, hej. Alebo na to, čo sa dá kúpiť za 6 dní, nepotrebujete ešte jeden siedmy deň. Nechcem vás tu konfrontovať. Možno zaznie argument typu, že ekonomika vychladne. To je na úrovni bludov. To sú normálne tmárstva, hej, keď tým slovníkom z kolegov budú hovoriť. Stredovekí tmári nepoužívali také bludy, ako keď niekto povie, že nedeľa slúži na to, aby sa štartovala ekonomika a udržiavala ekonomika. To treba povedať hneď, lebo to ste, myslím, tiež, pán kolega, hovorili. A tak to je. To, čo nakúpite za 6 dní, nepotrebujete nakúpiť siedmy deň. To určite je tak. A ešte, viete, aj ak sa prípadne by niektorí chválili nejakým rastom, ktorý by tu nejakí geniální ekonómi vytiahli, vyextrahovali, pričom by povedali, že toto je ten nedeľný, ináč by sa nekonal, iba v nedeľu, lebo v nedeľu iba nakúpite neviem čo, tak treba povedať, že neviem, či ten zrovna by nás mal tešiť. To nie sú totiž iní experti, ktorí by dokázali vyhodnotiť rast tak, že nám rastie segment nebankových pôžičiek ako pozitívny pre spoločnosť, tak to si tam kľudne môžete zahrnúť. Prosím vás, toto sú fakt tmárstva a bludy. Tuto niekto včera povedal, že pri nejakých 3 500 miestach by došlo k ohrozeniu. Ale ja si myslím, že je to 2 985, pričom to nie je celkom ešte isté, to sa uvidí ešte, či tam pôjde alebo nepôjde ten trolejbus, sedemnástka. To má ešte na to vplyv, nedeľa a ešte sedemnástka trolejbus. Viete, toto je tiež čarovné, niekto to tu už vypočítal, vplyv na zamestnanosť, 3 500, ja neviem, skade to numero proste tí ľudia berú. Ja fakt neviem, skade to berú. Hej, takže to nie 3 500, ale 2 865, pričom jeden ešte je na vážkach. To nie je pravda, hej, ale keby aj to bola pravda, to nie je ten typ straty zamestnania tých ľudí, ktorí robili iba v nedeľu, a teda keď v tú nedeľu by sa nerobilo, no tak by už nerobili. To je tiež na úrovni stredovekého bludu. Ale predpokladám, že to tu odznie. Viete, ako sa môžete brániť. Vidíte, aj poslanec tu za touto ambonou povie všeličo a nič sa nedeje, stále karavána ide ďalej, sem-tam brechne, štekne, niektorí aj hryznú, ale nevadí, to ide, šibuje neohrozene ďalej. A potom sa vyhodnocuje, čo je účinné. A naozaj pri určitej presile toho protivníka alebo toho systému, ktorý je, sa javia ako jedna z najúčinnejších vecí tzv. spotrebiteľské protesty, lebo ak sa niekto niečoho bojí, tak to treba povedať jednoducho, tak sa bojí vašej peňaženky. A tam je účinnosť vysoká. Hej, tam je naozaj vysoká účinnosť. Ja len jeden prípad spomeniem. V tomto ja budem dôsledný. Mne to vadilo. A bol som zvedavý, či to napríklad nevadí Nemcom, že človek, o ktorom sa tvrdí v spise Gorila, že urobil, čo urobil, je proste dílerom značky Audi. A ja som písal na ambasádu list, že proste je tam určitá taká spojitosť a že to môže mať konzekvencie na vnímanie tej značky, ak je tá značka spojená s týmto gorilím typom ekonomiky, že im to nevadí. Nedostal som odpoveď, ale odpoveď mi prišla, dá sa povedať, v inom smere. A po nejakých dvoch rokoch či koľko sa človek dozvedá, že náš kolega, ktorý zázračne zbohatol zo dňa na deň, stavia ďalší autosalón a bude tam predávať BMW. Hej, čiže asi to je odpoveď. Čiže to nevadí a ešte tam bude predávať aj BMW. Nuž nedá mi, aby som znova nenapísal list na nemeckú ambasádu s tým, či im to nevadí. A potom nevylučujem aj jednu vec, že možno naštartujeme nejaké drobné akcie typu, či ľudia nebudú mať určitú obavu, že skrz riadenie určitého typu áut môžu byť spájaní, viete, ja viem, že to niekto povie, že je to pritiahnuté za vlasy, prosím vás, s tým, akú dostaneš, takú vráť. Tento typ protestov môže nabrať určitý smer, že na konci môže byť výsledok. A možno aj toto je cesta, že ja nepredpokladám, že by tu nastavenie mentálne tohto parlamentu bolo tak, že sa vrátime k nedeli, lebo oni sa nechcú vrátiť k nedeli, lebo to má pre nich ten konfesný nádych, hej, lebo inak by sa radšej ukrižovali a skočili z Mosta SNP. A oni v zásade aj z reči počutého nechcú povedať, aby bolo voľno siedmy deň, hej, však, dobre, tak, nie v nedeľu, ale siedmy deň. Viete, keby sme to možno povedali, dobre, tak nech to nie je nedeľa, ale pondelok, len kvôli tomu, že je siedmy deň voľno, tak asi tiež by to nebolo, lebo však oddychujú aj ten siedmy deň, koniec koncov však to je jedno, či už šesť dní alebo sedem dní oddychujú. No nechcem byť protivný. Čiže vidím to dosť bledo. Naozaj to vidím dosť bledo. Ale treba oceniť snahu. Ja viem, že som si tým nepomohol, ale viem určite, môžete si to potom skontrolovať, že zahlasujem za tento návrh. A oceňujem snahu predkladateľov, že tú tému priebežne otvárajú. Viete, raz sa všetci unakupujú, unavia, už vyskúšajú všetko, čo sa vyskúšať dalo, už nebudú mať čo vyskúšať, už sa nebudú mať na čo tešiť, už všade boli, všetko videli, všetko zistili a potom si povedia, tá nedeľa v zásade nebola až taká zlá. Tak možno počkáme. Ale medzitým kľudne naozaj môžeme začať pracovať týmto systémom spotrebiteľského postoja, hej, a to presne podľa mňa funkčná záležitosť. A možno keby to bolo cítiť a bolo to viditeľné, že ten spotrebiteľský postoj sa naozaj preklápa, že tí ľudia prestávajú tam chodiť v nedeľu, tak sekundárnym dôsledkom toho by bolo, lebo to sú všetko obchodníci, na druhej strane povedia, však sa neoplatí kúriť, svietiť, no tak to zatvoríme a ešte sa pridáme, teda ako svätíme nedeľu, podľa mňa ten bod zlomu nie je ďaleko, kedy by sa to začalo preklápať, že by si tí prevádzkovatelia povedali, no tak to radšej zatvoria, lebo nedeľa je naozaj trápenie. Takže možno to posilňovať, i keď nám to tu dneska neprejde, čo tak vyzerá, i keď kolega Martvoň na rozdiel od iného kolegu z klubu strany SMER vyjadril podporu návrhu. Z toho človek žasne, ako sa to tam drolí. Takže keď to neprejde, tak by sme nemali ustávať v tom úsilí, možno naozaj ísť teda, samozrejme, aj osobným príkladom podľa možností, ale aj tým apelom, že tá nedeľa je určená naozaj pre iné, ako sa prechádzať po hypermarkete, a čumieť do výkladov. A vtedy možno na konci bude to, že to preklopíme, a nakoniec kapitulujú sami, tak vám poviem, že kapitulujú sami. Povedia, neoplatí sa kúriť, svietiť, neoplatí sa držať SBS-ku kvôli tým pár ľuďom, tým pár zúfalcom, ktorí v tú nedeľu predsa len do toho hypermarketu prídu. Ďakujem pekne.